Welownô rësznota we fùl mòcë, spisënczi welownëch kòmitetów nabrzmiałë òd nôzwësków kandidatów. Westrzód nich są zôs ti sami, co z bëcô radzëcelama zrobilë so spòsób na żëcé, są taczi, co chcą dietą pòdreperowac biédné zôróbczi, są téż persónë bùszné nade swòjã miarã. Mùszimë równak wierzëc, że z ùrmë kandidatów dô sã wëbrac nôlepszich, co zasługiwają, żebë bëc naszima przedstôwcama i w nasze miono demòkraticzno rządzëc. Żebë tak bëło, ni mòżemë stawiac krziżëków na sermater, ale rëchli sã namëslëc, na kògò spòkójno mòżemë sã zdac.